Document ID: 32007R0883

REGULAMENTUL (CE) NR. 883/2007 AL COMISIEI
din 26 iulie 2007
de modificare a Regulamentului (CE) nr. 824/2000 prin care se stabilesc procedurile de preluare a cerealelor de către agențiile de intervenție și metodele de analiză pentru determinarea calității cerealelor
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1784/2003 al Consiliului din 29 septembrie 2003 privind organizarea comună a piețelor în sectorul cerealelor (1), în special articolul 6,
întrucât:
(1)
Articolul 5 alineatul (1) din Regulamentul (CE) nr. 1784/2003, astfel cum a fost modificat prin Regulamentul (CE) nr. 735/2007, a limitat cantitățile de porumb susceptibile de a fi achiziționate de către agențiile de intervenție din toată Comunitatea la o cantitate globală de 1 500 000 de tone pentru anul de comercializare 2007/2008, de 700 000 de tone pentru anul de comercializare 2008/2009 și de 0 tone începând cu anul de comercializare 2009/2010.
(2)
Pentru a asigura o gestionare satisfăcătoare a sistemului de intervenție la cumpărarea porumbului și pentru a permite accesul operatorilor economici din toate statele membre la regimul de intervenție în condiții echivalente, este necesar să se prevadă în Regulamentul (CE) nr. 824/2000 al Comisiei (2) modalități specifice detaliate de atribuire a cantităților de porumb eligibile pentru intervenție. În acest scop, este necesară introducerea unui mecanism de atribuire a cantităților respective pentru perioadele anului de comercializare în decursul cărora toți operatorii au dreptul de a prezenta oferte, acordând operatorilor termene suficiente pentru prezentarea ofertelor și permițând stabilirea unui coeficient de atribuire uniform pentru toți ofertanții, în cazul în care cantitățile oferite sunt mai mari decât cele disponibile. În acest sens, este oportun să se prevadă examinarea ofertelor în două etape și să se fixeze calendarul de depunere a ofertelor pentru porumb, al livrărilor, precum și cel al preluărilor aferente.
(3)
Ținând cont de perioadele de achiziție la intervenție, prevăzute la articolul 5 alineatul (2) din Regulamentul (CE) nr. 1784/2003, și pentru a asigura un tratament echivalent al operatorilor, este necesar să se prevadă o primă etapă de depunere a ofertelor pentru porumb începând de la 1 august în Grecia, Spania, Italia și Portugalia, de la 1 decembrie în Suedia și de la 1 noiembrie în celelalte state membre și până la 31 decembrie, ultima zi de depunere a ofertelor în toate statele membre. La sfârșitul acestei prime etape, Comisia va trebui, eventual, să stabilească un coeficient de atribuire aplicabil ofertelor eligibile depuse în decursul acestei prime etape și să închidă intervenția pentru restul anului de comercializare, în cazul în care cantitățile oferite depășesc cantitatea stabilită la articolul 5 alineatul (1) din Regulamentul (CE) nr. 1784/2003. Pentru a evita ca agențiile de intervenție și operatorii să se confrunte cu constrângeri administrative și financiare, în special prin constituirea de garanții, care s-ar putea dovedi inutile în absența cantităților de atribuit, este necesar să se prevadă o perioadă de întrerupere a depunerii ofertelor, între 1 ianuarie și data publicării în Jurnalul Oficial al Uniunii Europene, pentru cantitatea rămasă disponibilă spre intervenție în cea de-a doua etapă.
(4)
Ținând cont de termenele necesare pentru determinarea, după caz, a coeficientului de atribuire aferent primei etape, este necesară deschiderea celei de-a doua etape de depunere a ofertelor, începând din ziua următoare datei publicării în Jurnalul Oficial al Uniunii Europene a cantităților rămase disponibile spre intervenție, prima zi de depunere a ofertelor în toate statele membre. În cursul celei de-a doua etape, acceptarea ofertelor trebuie să se facă în fiecare săptămână, începând cu prima zi de vineri care urmează publicării cantității în cauză, pe baza ofertelor depuse de către operatori până cel târziu vineri, ora 12.00 (ora Bruxelles-ului). Comisia trebuie să pună la dispoziția operatorilor cantitățile rămase disponibile spre intervenție, săptămânal, cel târziu miercuri, pe website-ul său. În cazul în care cantitatea definită la articolul 5 alineatul (1) din Regulamentul (CE) nr. 1784/2003 este mai mare, Comisia trebuie să stabilească un coeficient de atribuire și să închidă intervenția pentru anul de comercializare în curs. Având în vedere perioadele de achiziție la intervenție, prevăzute la articolul 5 alineatul (2) din Regulamentul (CE) nr. 1784/2003, etapa a doua de depunere a ofertelor trebuie să se încheie, în orice situație, cel târziu la 30 aprilie în Grecia, Spania, Italia și Portugalia, la 30 iunie în Suedia și la 31 mai în celelalte state membre.
(5)
Pentru a permite o gestionare eficientă a mecanismului de alocare, este necesar să se prevadă că ofertele de porumb nu pot fi nici modificate, nici retrase. În plus, pentru a asigura calitatea ofertelor, este necesar să se prevadă depunerea unei garanții, precum și să se precizeze modalitățile de control al caracterului efectiv al ofertelor și de eliberare a garanției în cauză. În acest scop, este necesară efectuarea acestui control cu respectul acelorași reguli și condiții ca și cele aplicabile controlului stocurilor în cadrul depozitării publice prevăzute în Regulamentul (CE) nr. 884/2006 al Comisiei din 21 iunie 2006 de stabilire a normelor de aplicare a Regulamentului (CE) nr. 1290/2005 al Consiliului privind finanțarea din Fondul European de Garantare Agricolă (FEGA) a măsurilor de intervenție sub forma depozitării publice și contabilizarea operațiunilor de depozitare publică de către agențiile plătitoare ale statelor membre (3). De altfel, între începutul depunerii ofertelor în prima etapă și 31 decembrie, se poate scurge o perioadă de mai multe luni. Pentru a evita apariția unor constrângeri financiare în cazul operatorilor care depun ofertele în prima etapă, este necesar să se permită ca garanția, care trebuie constituită în momentul depunerii ofertei, atunci când aceasta reprezintă o garanție bancară, să poată fi accesibilă numai din ziua următoare ultimei zile de depunere a ofertelor.
(6)
Regulamentul (CE) nr. 824/2000 prevede la articolul 5 alineatele (4) și (5) că preluarea cerealelor poate avea loc în depozitul în care sunt păstrate cerealele la momentul ofertei. Pentru a ameliora calitatea condițiilor de depozitare și pentru a garanta calitatea chiar din momentul prezentării ofertelor, este necesar ca locul de depozitare unde se află cerealele în momentul ofertei să asigure o conservare optimală, în special în cazul unor perioade lungi de depozitare a porumbului. Prin urmare, se impune limitarea posibilității de preluare a cerealelor în depozitul ofertantului, pentru a autoriza acest tip de preluare numai în cazul în care cerealele se găsesc la depozitari în sensul articolului 2 alineatul (2) litera (a) din Regulamentul (CE) nr. 884/2006. În acest caz, ofertantul se angajează să aplice mutatis mutandis, în relațiile cu depozitarul, din momentul depunerii ofertei sale, aceleași reguli și condiții de depozitare și de control ca și cele prevăzute de Regulamentul (CE) nr. 884/2006.
(7)
Articolul 8 alineatul (1) din Regulamentul (CE) nr. 824/2000 precizează că prețul plătibil ofertantului este prețul de intervenție menționat la articolul 4 alineatul (1) din Regulamentul (CE) nr. 1784/2003, valabil la data stabilită ca prima zi de livrare în momentul comunicării acceptării ofertei, pentru marfa livrată la depozit fără a fi descărcată, ajustat pentru a se ține cont de majorările și reducerile prevăzute la articolul 9 din Regulamentul (CE) nr. 824/2000. Ținând cont de noul sistem de gestionare a achizițiilor la intervenție pentru porumb instituit prin prezentul regulament, în special de faptul că ofertele pentru porumb nu pot fi nici retrase, nici modificate, este necesar să se facă derogare de la această regulă pentru ofertele pentru porumb, în cazul în care prețul de intervenție din luna depunerii ofertei este superior prețului de intervenție din luna în decursul căreia se efectuează livrarea.
(8)
Articolul 11a litera (a) din Regulamentul (CE) nr. 824/2000 precizează conținutul declarațiilor statelor membre către Comisie, necesare pentru stabilirea unui raport statistic săptămânal privind evoluția stocurilor de cereale spre intervenție. Ținând cont de noul sistem de gestionare a achizițiilor la intervenție pentru porumb, instituit prin prezentul regulament, este necesară adaptarea acestor dispoziții, în special în ceea ce privește modalitățile prin care ofertele sunt comunicate către Comisie de agenția de intervenție.
(9)
În scopul unei gestionări eficiente a sistemului, este necesar să se prevadă ca transmiterea informațiilor solicitate de către Comisie să se facă pe bază de modele, cuprinzând informațiile necesare gestionării intervenției și puse la dispoziția statelor membre de către Comisie și ca aceste modele să fie aplicabile după informarea prealabilă a Comitetului de gestionare a cerealelor și, după caz, adaptate și actualizate de către Comisie în aceleași condiții.
(10)
Regulamentul (CE) nr. 824/2000 trebuie modificat în consecință.
(11)
Având în vedere că perioada de intervenție începe la 1 august în Grecia, Spania, Italia și Portugalia, este necesar să se aplice măsurile prevăzute în prezentul regulament, începând cu această dată.
(12)
Măsurile prevăzute de prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 824/2000 se modifică după cum urmează:
1.
Se introduce următorul articol 3a:
„Articolul 3a
(1) Fără a aduce atingere dispozițiilor articolului 4 din prezentul regulament, cantitățile de porumb eligibile spre intervenție, în conformitate cu articolul 5 alineatul (1) al doilea paragraf din Regulamentul (CE) nr. 1784/2003, sunt atribuite, pentru anii de comercializare 2007/2008 și 2008/2009, în două etape denumite «etapa nr. 1» și «etapa nr. 2», în condițiile și modalitățile menționate la alineatele (2) și (5) din prezentul articol.
Etapa nr. 1 începe la 1 august în Grecia, Spania, Italia și Portugalia, la 1 decembrie în Suedia și la 1 noiembrie în celelalte state membre și se desfășoară până la 31 decembrie, ultima zi de depunere a ofertelor pentru toate statele membre pentru această etapă.
Etapa nr. 2 începe în ziua următoare datei publicării în Jurnalul Oficial al Uniunii Europene, menționată la alineatul (2) al doilea paragraf, pentru cantitatea rămasă disponibilă spre intervenție pentru această etapă. Această zi este prima zi de depunere a ofertelor în toate statele membre și etapa respectivă se termină la 30 aprilie în Grecia, Spania, Italia și Portugalia, la 30 iunie în Suedia și la 31 mai în celelalte state membre.
(2) La sfârșitul etapei nr. 1, Comisia face un inventar al tuturor ofertelor eligibile pentru porumb, depuse de către operatori pe lângă agențiile de intervenție din statele membre până la 31 decembrie, ora 12.00, (ora Bruxelles-ului), pe baza comunicărilor efectuate săptămânal de către statele membre, în conformitate cu articolul 11a alineatul (1) litera (a) punctul (i).
În cazul în care cantitatea totală oferită depășește cantitățile maxime menționate la articolul 5 alineatul (1) din Regulamentul (CE) nr. 1784/2003, Comisia stabilește și publică, până la 25 ianuarie, un coeficient de atribuire a cantităților de 6 zecimale. În cazul în care cantitatea nu este depășită, acest coeficient de atribuire este egal cu 1 și Comisia transmite cantitatea rămasă disponibilă spre intervenție pentru etapa nr. 2.
Agenția de intervenție a statului membru notifică ofertantului, până la 31 ianuarie, acceptarea ofertei acestuia până la concurența unei cantități egale cu cantitatea oferită, multiplicată cu coeficientul de atribuire.
(3) Începând cu prima miercuri din luna februarie, Comisia face un inventar săptămânal al tuturor ofertelor eligibile pentru porumb depuse de către operatori pe lângă agențiile de intervenție ale statelor membre până în vinerea săptămânii precedente, ora 12.00 (ora Bruxelles-ului), pe baza comunicărilor efectuate de către statele membre în conformitate cu articolul 11a alineatul (1) litera (a) punctul (i).
În cazul în care cantitatea disponibilă spre intervenție este depășită, Comisia stabilește și publică, cel târziu în a patra zi lucrătoare de la data limită de depunere a ofertelor, un coeficient de atribuire de 6 zecimale. În cazul în care cantitatea nu este depășită, coeficientul de atribuire fiind egal cu 1, cantitățile oferite sunt considerate drept acceptate și Comisia pune la dispoziția operatorilor săptămânal, cel târziu miercuri, pe website-ul său http://ec.europa.eu/agriculture/markets/crops/index_fr.htm, cantitățile rămase disponibile spre intervenție pentru săptămâna în curs.
Agenția de intervenție a statului membru notifică ofertantului, cel târziu în a noua zi lucrătoare de la data limită de depunere a ofertelor, acceptarea ofertei acestuia până la concurența unei cantități egale cu cantitatea oferită, multiplicată cu coeficientul de atribuire.
(4) Ofertele menționate la alineatele (2) și (3) sunt contabilizate de către agenția de intervenție competentă la data primirii lor.
După depunere, ofertele nu pot fi nici modificate, nici retrase.
(5) Pentru a fi valabile, ofertele sunt însoțite de dovada că ofertantul a constituit o garanție de 15 EUR pe tonă. Aceasta este constituită în momentul depunerii ofertei, dar poate, în cazul în care este constituită în etapa nr. 1 sub formă de garanție bancară, fi aplicabilă numai începând cu ziua următoare datei limită de depunere a ofertelor, menționate la alineatul (2).
(6) Garanția acoperă cantitățile depuse de ofertant în conformitate cu alineatele (2) sau (3).
Cu excepția cazului de forță majoră sau a circumstanțelor excepționale, garanția este atribuită în totalitate bugetului comunitar, în următoarele cazuri:
(a)
în cazul în care cantitățile prezente la locul de depozitare, între momentul depunerii ofertei și cel al preluării porumbului, sunt inferioare cantităților declarate de către ofertant, în conformitate cu articolul 4 alineatul (1), fără a aduce atingere marjei de toleranță de 5 %;
(b)
în cazul în care cantitățile atribuite nu sunt efectiv furnizate de către ofertant în scopul preluării de către agenția de intervenție, în conformitate cu articolele 2 și 5.
În scopul aplicării dispozițiilor prezentului alineat al doilea paragraf litera (a), organismele de intervenție efectuează controale privind cantitățile prezente la locul de depozitare cu aplicarea mutatis mutandis a regulilor și condițiilor prevăzute de Regulamentul (CE) nr. 884/2006 al Comisiei (4) în ceea ce privește inspecția prezenței fizice a produselor depozitate în cadrul operațiunilor de depozitare publică, în special cele prevăzute la punctul B.III din anexa I la regulamentul menționat. Aceste controale acoperă cel puțin 5 % din oferte și 5 % din cantitățile oferite, pe baza unei analize de risc. Aceste rate minimale de control nu se aplică decât în cursul primei etape.
Garanția este eliberată în totalitate:
(a)
pentru cantitățile oferite și neatribuite;
(b)
pentru cantitățile oferite atribuite, începând din momentul în care 95 % din cantitatea în cauză este preluată efectiv de către agenția de intervenție.
2.
Articolul 4 se modifică după cum urmează:
(a)
la alineatul (1), litera (e) se înlocuiește cu următorul text:
„(e)
centrul de intervenție pentru care a fost făcută oferta și, în cazul aplicării articolului 5 alineatul (1) al doilea paragraf din prezentul regulament, angajamentul ofertantului de a garanta, în relațiile cu depozitarul, aplicarea mutatis mutandis, pentru locul de depozitare vizat la litera (c) din prezentul paragraf, a regulilor și condițiilir de depozitare și de control prevăzute la articolul 2 alineatul (2) litera (a) din Regulamentul (CE) nr. 884/2006.”;
(b)
la alineatul (3) se elimină al treilea paragraf;
(c)
se adaugă următorul alineat (4):
„(4) Pentru cerealele oferite spre intervenție altele decât porumbul, ultima livrare trebuie să se efectueze cel târziu la sfârșitul celei de-a patra luni care urmează lunii în care a fost primită oferta, dar nu mai târziu de 1 iulie în Spania, Grecia, Italia și Portugalia și de 31 iulie în celelalte state membre.
În cazul porumbului, livrarea se efectuează între 1 februarie și 30 aprilie pentru ofertele efectuate în cursul etapei nr. 1 și până la sfârșitul celei de-a patra luni care urmează lunii în care au fost primite ofertele efectuate în cursul etapei nr. 2, dar nu mai târziu de 1 iulie în Spania, Grecia, Italia și Portugalia și de 31 iulie în celelalte state membre.”
3.
Articolul 5 se modifică după cum urmează:
(a)
la alineatul (1), se adaugă următoarele paragrafe al doilea și al treilea:
„Această preluare se poate efectua în depozitul în care sunt depozitate cerealele în momentul ofertei, cu condiția ca depozitarea să se efectueze în localurile unui «depozitar» în sensul articolului 2 alineatul (2) litera (a) din Regulamentul (CE) nr. 884/2006 și se aplică, chiar din momentul depunerii ofertei, aceleași reguli și condiții ca cele prevăzute pentru aceste localuri, după preluarea cerealelor spre intervenție.
Pentru porumb, cantitatea preluată nu poate depăși cantitatea atribuită în conformitate cu articolul 3a alineatele (2) și (3).”;
(b)
alineatul (6) se înlocuiește cu următorul text:
„(6) Ultima preluare trebuie să se efectueze, pentru cerealele altele decât porumbul, cel târziu la sfârșitul celei de-a doua luni care urmează lunii în care a fost făcută ultima livrare menționată la articolul 4 alineatul (4) primul paragraf și, pentru porumb, cel târziu la sfârșitul celei de-a doua luni care urmează fiecăreia dintre ultimele livrări menționate la articolul 4 alineatul (4) paragraful al doilea, dar nu mai târziu de 31 iulie în Spania, Grecia, Italia și Portugalia și de 31 august în celelalte state membre.”
4.
La articolul 8 alineatul (1), ultima teză din cel de-al doilea paragraf se înlocuiește cu următorul text:
„Prezenta dispoziție nu se aplică în cazul ofertelor de sorg depuse în august și septembrie.”
5.
Articolul 11a se înlocuiește cu următorul text:
„Articolul 11a
(1) Pentru fiecare cereală menționată la articolul 5 alineatul (1) din Regulamentul (CE) nr. 1784/2003, fiecare stat membru comunică, pe cale electronică, informațiile necesare gestionării intervenției, în special:
(a)
cel târziu în fiecare miercuri, ora 12.00 (ora Bruxelles-ului):
(i)
cantitățile de cereale oferite spre intervenție, prezentate de operatori cel târziu în ziua de vineri a săptămânii precedente, la ora 12.00 (ora Bruxelles-ului), în conformitate cu articolele 4 și 3a din prezentul regulament;
(ii)
cantitățile de cereale, altele decât porumbul, oferite spre intervenție, pentru care oferta a fost retrasă de către ofertanți din momentul deschiderii perioadei de intervenție;
(iii)
cantitățile totale de cereale oferite spre intervenție din momentul deschiderii perioadei de intervenție, din care se scad cantitățile prevăzute la punctul (ii);
(iv)
cantitățile totale preluate din momentul deschiderii perioadei de intervenție în conformitate cu articolul 5 din prezentul regulament;
(b)
miercurea care urmează publicării anunțului de licitație, cantitățile de cereale scoase la licitație, în conformitate cu articolul 2 alineatul (2) din Regulamentul (CEE) nr. 2131/93 al Comisiei (5);
(c)
miercurea care urmează datei stabilirii de către statul membru a loturilor respective, cantitățile de cereale destinate distribuirii gratuite către persoanele cele mai defavorizate din Comunitate, în conformitate cu Regulamentul (CEE) nr. 3730/87 al Consiliului (6);
(d)
cel târziu la sfârșitul lunii care urmează termenului de preluare menționat la articolul 5 alineatul (6) din prezentul regulament, pentru fiecare regiune menționată în anexa III la Regulamentul (CEE) nr. 837/90 al Consiliului (7), rezultatele medii ale greutății specifice, conținutul de umezeală, de semințe sparte și conținutul de proteine constatate pentru loturile de cereale preluate.
(2) Comunicările menționate la alineatul (1) se efectuează chiar în cazul în care nicio cantitate nu a fost oferită. În absența comunicării informațiilor menționate la alineatul (1) litera (a) punctul (i), Comisia consideră că nicio ofertă nu a fost depusă în statul membru respectiv.
(3) Forma și conținutul comunicărilor vizate la alineatul (1) sunt definite de către Comisie pe baza modelelor puse la dispoziția statelor membre de către Comisie. Aceste modele nu se aplică decât după informarea prealabilă a Comitetului de gestionare a cerealelor. Acestea sunt adaptate și actualizate de către Comisie în aceleași condiții.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Prezentul regulament se aplică de la 1 august 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 26 iulie 2007.

Labels: 3
17
6